标题：725年
中国纪年
725年，唐玄宗至道大圣大明孝皇帝开元十三年
历史大事
置常平仓本
开元十三年（七二五）二月制以所得客户税钱均充各该地常平仓本钱，又委劝农使司与各州县议创劝农社，使贫富相助，耕耘有时。按：本月以御史中丞宇文融兼户部侍郎。融原任劝农使，括逃户与籍外田，岁增税钱数百万缗，悉进入宫，人视为聚敛；今以客户税钱充常平仓本，是取之于民，用之于民，未可厚非。
改“长从宿卫”为“矿骑”
开元十一年（七二三）从兵部尚书张说议，置长从宿卫兵于南衙。十三年二月改名矿骑（矿音扩，拉弓使满），精骑射，由南衙改为分隶十二卫，总十二万人，由一年两番改为六番。
再惩酷吏及其子孙
开元十三年（七二五）三月十二日，御史大夫程行湛奏：“周朝（指武则天时）酷吏来俊臣等二十三人（名单乃神龙元年三月所定，最著者为来俊臣、周兴、索元礼、傅游艺、丘神绩、来子珣、侯思立、万国俊、鱼承煜等），身在者宜长流岭南；身没，子孙亦不许仕，并皆禁锢。傅游艺、陈嘉言、鱼承煜、皇甫文备四人差轻，宜配岭南；子孙不听近任。”玄宗从之。
征突厥大臣扈从封禅
开元十三年（七二五）四月，张说以玄宗将东巡封禅，恐突厥乘机入寇，拟增兵守边，谓兵部郎中裴光庭（行俭子）曰：“突厥近虽请和，然兽心难测。且小杀（毗伽可汗）仁而爱民，众为之用；阙特勤骁武善战，所向无前；暾欲谷深沉有谋，老而益智，李靖、徐绩之流也。三虏同心，动无遗策，知我举国东行，万一窥边，何以御之?”光庭曰：“四夷之中，突厥为大。近屡求和亲，而朝廷故为牵制，未尝轻许。今可遣一使，征其大臣从封泰山，彼有所求，必欣然从命。突厥来，则戎狄君长无不皆来，可以偃旗卧鼓，放心东行矣。”于是玄宗遣中书直省袁振摄鸿胪卿，往突厥以告其意。小杀与其妻及阙特勤、暾欲谷等环坐帐中设宴，谓振曰：“吐蕃狗种（吐蕃乃西戎，西戎即犬戎），唐国与之为婚；奚及契丹旧是突厥之奴，亦尚唐家公主，而突厥前后请结和亲，独不蒙许，何也?”袁振曰：“可汗既与皇帝为子，父子岂合为婚姻?”小杀等曰：“两蕃亦蒙赐姓（奚、契丹之主，皆赐姓李），犹得尚主，但依此例，有何不可?且闻入蕃公主，皆非天子之女；今我所求，岂问真假?频请不得，实亦羞见诸蕃！”振许为奏请，小杀乃遣其大臣阿史德颉利发入朝贡献，因扈从东行。然东封回，玄宗但为颉利发设宴，厚赐而遣之，竟不许其和亲。
刘定高起事洛阳，败死
开元十三年（七二五）五月八日，妖民刘定高以迷信聚众，夜犯通洛门，悉捕斩之。
作水运浑天仪，成
开元十三年（七二五）十月，诏一行与梁令瓒及诸术士造浑天仪。铸铜为之，若圆天之象，上具列宿、赤道及周天度数，注水激轮，令其自转，一日一夜，天转一周。又别置二轮，络在天外，缀以日月，令得运行，每天西转一匝，日东行一度，月行十三度十九分度之七。天凡二十九转有余而日月会；天凡三百六十五转而日行匝。仍置木柜，以为地平，令仪半在地上，半在地下。晦明朔望，迟速有准。又立二木人于平地之上，前置钟鼓，以候辰刻。每一刻，作自然击鼓；每一辰，则自然撞钟。皆于柜中各施轮轴，钩键交错，关锁相持，既与天道合同，当时盛称其妙。铸成，命之曰：“水运浑天俯视图”，置于武成殿前，以示百僚。不久，铜铁渐涩，不能自转，遂收置于集贤院，不复行。
玄宗封禅
开元十三年（七二五）十月十一日，玄宗自东都出发，百官、贵戚、四夷君长从行。每逢中途停顿，数十里内人畜遍野，有司车载供应之物，数百里不绝。十一月六日，至泰山下，骑马登山，留从官于谷口，独与宰相及祠官（主祭祀之官）俱登，仪卫环列山下百余里。玄宗问礼部侍郎贺知章曰：“前代玉牒之文（天子祭泰山神之文）何故密之?”对曰：“或密求神仙，故不欲人见。”玄宗曰：“我为百姓求福，不必密之。”乃出玉牒，宣示群臣。十日，玄宗祀昊天上帝于山上，群臣祀五帝百神于山下之坛，其余仿高宗乾封元年（六六六）封禅故事。十一日祭皇地祗于社首（小山名）。十二日，玄宗御帐殿（野外连幄帐以为殿），受朝觐，赦天下。封泰山神为“天齐王”，礼秩加三公一等。
开元牧马繁殖迅速
唐武德初，国家才得牝牡马三千匹，太仆卿史万岁善养马，自贞观至麟德四十年间，马蕃息达七十万匹。垂拱（六八五）以后潜耗太半，玄宗初即位（七一二），牧马止二十四万匹。后以太仆卿王毛仲为内外闲厩使，少卿张景顺副之，至开元十三年（七二五）增至四十三万匹，牛羊称是。玄宗东封，以牧马数万匹从，色别为群，望之如云锦。于是加毛仲开府仪同三司。
玄宗因封禅论刺史
玄宗封禅还，途经宋州（今河南商丘），宴从官于楼上，刺史寇沘亦在座。酒酣，玄宗谓张说曰：“以前多次派遗使臣分巡诸道，察吏善恶，此次因封禅遍历诸州，才知使臣很对不住我。怀州（今河南沁阳）刺史王丘，饩牵（祭牲之类）之外，一无他献；魏州刺史崔沔，供张无锦绣，示我以俭；济州刺史裴耀卿，表数百言，莫非规谏。如三人者，不劳民以市恩，真良吏矣！”顾谓寇沘曰：“最近多次有人向朕诉说酒席不够丰盛，朕就知道你没有借助朕的左右为你吹嘘。”自举酒赐之。由是以王丘为尚书左丞，崔沔为散骑侍郎，迁耀卿为宣州刺史。
宋璟刚直，老而弥笃
王毛仲有宠于玄宗，百官附之者盈门。毛仲嫁女，帝问何须?毛仲顿首曰：“臣万事皆备，但未得客。”帝曰：“张说、源乾曜辈难道请不到吗?”对曰：“都已请到。”帝曰：“知汝所不能致者一人耳，必宋璟也！”对曰“然”。帝笑曰：“朕明日为汝召客。”明日，玄宗谓宰相：“朕奴（毛仲本系玄宗为藩王时的养马奴）毛仲有婚事，卿等宜与诸达官悉诣其第。”众客到了毛仲家，日已过午，待璟，不敢举箸，久之璟始至。先执酒向西拜谢（谢奉君命而来），饮不尽杯，立即假称腹痛而归。璟之刚直，老而弥笃。
契丹王李吐干来奔，邵固继位
李吐干与其大臣可突干相猜忌，吐干惧，开元十三年携妻燕郡公主奔唐，不敢还，唐改封为辽阳郡王，因留宿卫。可突干另立李尽忠之弟邵固为主。玄宗封禅，邵固从至泰山，拜左羽林大将军、静折军（在松漠）经略大使。
分吏部三铨为十铨
唐制：凡选有文、武，文选吏部主之，武选兵部主之，皆分“三铨”，以尚书与二侍郎三人主其事。开元十三年，玄宗疑吏部选试不公，时选期已迫，御史中丞密奏，请分吏部三铨为十铨。十二月二十五日，以礼部尚书苏颋等十人掌吏部选。试判收毕，遽召入禁中决定，吏部尚书、侍郎皆不得预。左庶子吴兢上表，以为“陛下信谗不信有司，非居上临民、推诚感物之道。昔汉相陈平、丙吉尚不对细事，岂有大唐之君而亲行铨选乎?”玄宗虽不即从，明年仍以三铨还吏部。
于阗王尉迟眺叛唐，杜暹平之
开元十三年（七二五）于阗王尉迟眺阴结诸胡叛唐，安西副大都护杜暹发兵捕斩之。至十六年（七二八），更立尉迟伏师为于阗王。
开元粮价
开元十三年（七二五），东都斗米十五钱；青州（今益都）、齐州（今济南）仅五钱；粟三钱。是年乃玄宗东行封禅之岁，东都、青、齐皆途中所经，史载其粮价，证其时谷熟年丰，经济繁荣，国力全盛。
置黑水军、府
开元十三年（七二五），安东都护（此时治设今河北卢龙）薛泰请于黑水靺鞨（在渤海靺鞨之北）内置黑水军，续更以最大部落为黑水府（军与府都在黑水都督府的勃利州，即今苏联伯力），仍以其首领为都督。明年黑水靺鞨遣使入见，玄宗以其国为黑水州，中国置长史以镇之。十六年（七二八）赐其都督姓李氏，名献诚，授云麾将军兼黑水经略使，仍以幽州都督为其押使。自此朝贡不绝。
《资治通鉴》记载
玄宗至道大圣大明孝皇帝上之下开元十三年（乙丑，公元七二五年） 
春，二月，庚申，以御史中丞宇文融兼户部侍郎。制以所得客户税钱均充所在常平仓本；又委使司与州县议作劝农社，使贫富相恤，耕耘以时。 
乙亥，更命长从宿卫之士曰“彍骑”，分隶十二卫，总十二万人为六番。 
上自选诸司长官有声望者大理卿源光裕、尚书左丞杨承令、兵部侍郎寇泚等十一人为刺史，命宰相、诸王及诸司长官、台郎、御史饯于洛滨，供张甚盛。赐以御膳，太常具乐，内坊歌妓；上自书十韵诗，命将军高力士赐之。光裕，乾曜之从孙也。 
三月，甲午，太子嗣谦更名鸿；徙郯王嗣直为庆王，更名潭；陕王嗣升为忠王，更名浚；鄂王嗣真为棣王，更名洽；鄂王嗣初更名涓；鄄王嗣玄为荣王，更名滉。又立子涺为光王，潍为仪王，沄为颍王，泽为永王，清为寿王，洄为延王，沐为盛王，溢为济王。 
丙申，御史大夫程行湛奏：“周朝酷吏来俊臣等二十三人，情状尤重，子孙请皆禁锢；傅游艺等四人差轻，子孙不听近任。”从之。 
汾州刺史杨承令不欲外补，意怏怏，自言：“吾出守有由。”上闻之，怒，壬寅，贬睦州别驾。 
张说草封禅仪献之。夏，四月，丙辰，上与中书门下及礼官、学士宴于集仙殿。上曰：“仙者凭虚之论，朕所不取。贤者济理之具，朕今与卿曹合宴，宜更名曰集贤殿。”其书院官五品以上为学士，六品以下为直学士；以张说知院事，右散骑常侍徐坚副之。上欲以说为大学士，说固辞而止。 
说以大驾东巡，恐突厥乘间入寇，议加兵守边，召兵部郎中裴光庭谋之。光庭曰：“封禅者，告成功也。今将升中于天，而戎狄是惧，非所以昭盛德也。”说曰：“然则若之何？”光庭曰：“四夷之中，突厥为大，比屡求和亲，而朝迁羁縻，未决许也。今遣一使，征其大臣从封泰山，彼必欣然承命；突厥来，则戎狄君长无不皆来。可以偃旗卧鼓，高枕有馀矣。”说曰“善！说所不及。”即奏行之。光庭，行俭之子也。 
上遣中书直省袁振摄鸿胪卿，谕旨于突厥，小杀与阙特勒、暾欲谷环坐帐中，置酒，谓振曰：“吐蕃，狗种；奚、契丹，本突厥奴也；皆得尚主。突厥前后求婚独不许，何也？且吾亦知入蕃公主皆非天子女，今岂问真伪！但屡请不获，愧见诸蕃耳。”振许为之奏请。小杀乃使其大臣阿史德颉利发入贡，因扈从东巡。 
五月，庚寅，妖贼刘定高帅众夜犯通洛门；悉捕斩之。 
秋，八月，张说议封禅仪，请以睿宗配皇地祇；从之。 
九月，丙戌，上谓宰臣曰：“《春秋》不书祥瑞，惟记有年。”敕自今州县毋得更奏祥瑞。 
冬，十月，癸丑，作水运浑天成，上具列宿，注水激轮，令其自转，昼夜一周。别置二轮，络在天外，缀以日月，逆天而行，淹速合度。置木匮为地平，令仪半在地下，又立二木人，每刻击鼓，每辰击钟，机械皆藏匮中。 
辛酉，车驾发东都，百官、贵戚、四夷酋长从行。每置顿，数十里中人畜被野；有司辇载供具之物，数百里不绝。 
十一月，丙戌，至泰山下，己丑，上备法驾，至山下，御马登山。留从官于谷口，独与宰相及祠官俱登，仪卫环列于山下百馀里。上问礼部侍郎贺知章曰：“前代玉牒之文，何故秘之？”对曰：“或密求神仙，故不欲人见。”上曰：“吾为苍生祈福耳。”乃出玉牒，宣示群臣。庚寅，上祀昊天上帝于山上，群臣祀五帝百神于山下之坛；其馀仿乾封故事。辛卯，祭皇地祇于社首。壬辰，上御帐殿，受朝觐，赦天下，封泰山神为天齐王，礼秩加三公一等。 
张说多引两省吏及以所亲摄官登山。礼毕推恩，往往加阶超入五品而不及百官；中书舍人张九龄谏，不听。又，扈从士卒，但加勋而无赐物，由是中外怨之。 
初，隋末，国马皆为盗贼及戎狄所掠，唐初才得牝牡三千匹于赤岸泽，徙之陇右，命太仆张万岁掌之。万岁善于其职，自贞观至麟德，马蕃息及七十万匹，分为八坊、四十八监，各置使以领之。是时天下以一缣易一马。垂拱以后，马潜耗太半。上初即位，牧马有二十四万匹，以太仆卿王毛仲为内外闲厩使，少卿张景顺副之。至是有马四十三万匹，牛羊称是。上之东封，以牧马数万匹从，色别为群，望之如云锦。上嘉毛仲之功，癸巳，加毛仲开府仪同三司。 
甲午，车驾发泰山；庚申，幸孔子宅致祭。 
上还，至宋州，宴从官于楼上，刺史寇泚预焉。酒酣，上谓张说曰：“向者屡遣使臣分巡诸道，察吏善恶，今因封禅历诸州，乃知使臣负我多矣。怀州刺史王丘，饩牵之外，一无他献。魏州刺史崔沔，供张无锦绣，示我以俭。济州刺史斐耀卿，表数百言，莫非规谏，且曰：‘人或重扰，则不足以告成。’朕常置之坐隅，且以戒左右。如三人者，不劳人以市恩，真良吏矣！”顾谓寇泚曰：“比亦屡有以酒馔不丰诉于朕者，知卿不借誉于左右也。”自举酒赐之。宰臣帅群臣起贺，楼上皆称万岁。由是以丘为尚书左丞，沔为散骑侍郎，耀卿为定州刺史。耀卿，叔业之七世孙也。 
十二月，乙巳，还东都。 
突厥颉利发辞归，上厚赐而遣之，竟不许婚。 
王毛仲有宠于上，百官附之者辐凑。毛仲嫁女，上问何须。毛仲顿首对曰：“臣万事已备，但未得客。”上曰：“张说、源乾曜辈岂不可呼邪？”对曰：“此则得之。”上曰：“知汝所不能致者一人耳，必宋璟也。”对曰：“然。”上笑曰：“朕明日为汝召客。”明日，上谓宰相：“朕奴毛仲有婚事，卿等宜与诸达官悉诣其第。”既而日中，众客未敢举箸，待璟。久之，方至，先执酒西向拜谢，饮不尽卮，遽称腹痛而归。璟之刚直，老而弥笃。 
先是，契丹王李吐干与可突干复相猜忌，携公主来奔，不敢复还，更封辽阳王，留宿卫；可突干立李尽忠之弟邵固为主。车驾东巡，邵固诣行在，因从至泰山，拜左羽林大将军、静折军经略大使。 
上疑吏部选试不公，时选期已迫，御史中丞宇文融密奏，请分吏部为十铨。甲戌，以礼部尚书苏颋等十人掌吏部选，试判将毕，遽召入禁中决定，吏部尚书、侍郎皆不得预。左遮子吴兢上表，以为：“陛下曲受谗言，不信有司，非居上临人推诚感物之道。昔陈平、邴吉，汉之宰相，尚不对钱谷之数，不问斗死之人；况大唐万乘之君，岂得下行铨选之事乎？凡选人书判，并请委之有司，停此十铨。”上虽不即从，明年复故。 
是岁，东都斗米十五钱，青、齐五钱，粟三钱。 
于阗王尉迟眺阴结突厥及诸胡谋叛，安西副大都护杜暹发兵捕斩之，更为立王。